FI Euroopan unionin virallinen lehti L 117/42

KOMISSION PÄÄTÖS,

tehty 29 päivänä huhtikuuta 2008,

Intiasta peräisin olevaan tai sieltä lähetettyyn guarkumiin sovellettavista erityisehdoista näiden tuotteiden pentakloorifenoli- ja dioksiinipitoisuusriskien vuoksi

(tiedoksiannettu numerolla K(2008) 1641)

(ETA:n kannalta merkityksellinen teksti)

(2008/352/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 53 artiklan 1 kohdan b alakohdan ii alakohdan

sekä katsoo seuraavaa:

(1) Tietyistä Intiasta peräisin olevan tai sieltä lähetetyn guarkumin eristä on löydetty suuria pentakloorifenoli- ja dioksiinipitoisuuksia. Tällaiset pitoisuudet aiheuttavat uhan kansanterveydelle yhteisössä, ellei ryhdytä toimenpiteisiin pentakloorifenolin (PCP) ja dioksiinien esiintymisen välttämiseksi guarkumissa.

(2) Suurten PCP- ja dioksiinipitoisuuksien havaitsemisen johdosta komissio teki kiireellisen tarkastuskäynnin Intiaan 5–11 päivänä lokakuuta 2007. Tarkoituksena oli koota tietoa pitoisuuksien mahdollisista lähteistä ja arvioida valvontatoimenpiteitä, joihin Intian viranomaiset olivat ryhtyneet kyseisten pitoisuuksien välttämiseksi tulevaisuudessa. Tarkastusryhmä totesi, että pitoisuuksien syystä ei ole vielä riittävästi tietoa ja että Intian viranomaisten tekemä tutkimus on ollut riittämätön päätelmien tekemistä varten. Kun otetaan huomioon, että natriumpentakloorifenolia on saatavilla ja sitä käytetään guarkumiteollisuudessa ja että teollisuudenalalla sovelletaan laajasti itsesääntelyä, käytettävissä ei ole riittäviä valvontakeinoja, joilla voitaisiin estää pitoisuuksien esiintyminen uudelleen.

(3) Rajoittamatta jäsenvaltioiden valvontavelvollisuuksia olisi saastuneiden tuotteiden todennäköisen tuonnin johdosta toteutettavien toimenpiteiden muodostettava johdonmukainen ja yhtenäinen lähestymistapa, jonka avulla voidaan toimia nopeasti ja tehokkaasti ja välttää eroavuudet tilanteen käsittelyssä eri jäsenvaltioiden välillä. Sen vuoksi on tarkoituksenmukaista toteuttaa erityistoimenpiteitä yhteisön tasolla.

(4) Jotta voitaisiin ehkäistä väärinkäytökset, joiden tarkoituksena on välttyä tässä päätöksessä eläinten ja ihmisten terveyden suojelemiseksi säädettyjen erityisehtojen soveltamiselta, on tärkeätä, että myös merkittäviä määriä guarkumia sisältävät Intiasta peräisin olevat tai sieltä lähetetyt koostetut elintarvikkeet ja rehut kuuluvat tämän päätöksen soveltamisalaan. Kynnysarvoksi vahvistetaan 10 prosentin pitoisuus.

(5) Yhteisön vertailulaboratorio rehuissa ja elintarvikkeissa esiintyviä dioksiineja ja PCB:itä varten on tutkinut Intiasta tulevan saastuneen guarkumin sisältämän PCP:n ja dioksiinien välistä yhteyttä. Tutkimuksen perusteella voidaan päätellä, että guarkumi, jonka PCP-pitoisuus on pienempi kuin 0,01 mg/kg, ei sisällä liian suuria määriä dioksiineja.

(6) Yhtenä tarkastusryhmän vierailukohteena oli Hyderabadissa toimiva akkreditoitu Vimta Laboratory -laboratorio, jolla on pätevä henkilökunta ja hyvät välineet. Tämän laboratorion valmiudet PCP:n analysointia varten havaittiin riittäviksi. Muiden tarkastettujen laboratorioiden analyysivalmiudet havaittiin riittämättömiksi.

(7) On asianmukaista edellyttää, että kaikki yhteisöön tuotavat ja ihmisten tai eläinten ravinnoksi tarkoitetut Intiasta peräisin olevat tai sieltä lähetetyt guarkumin tai merkittäviä määriä guarkumia sisältävien tuotteiden lähetykset olisi varustettava sellaisen laboratorion antamalla analyysiraportilla, joka on akkreditoitu standardin EN ISO/IEC 17025 mukaisesti elintarvikkeiden ja rehujen sisältämän PCP:n analysointia varten tai jonka osalta tarvittavat akkreditointimenettelyt ovat käynnissä, jolla on käytössä riittävät laadunvalvontajärjestelmät ja joka on sen maan toimivaltaisen viranomaisen hyväksymä, jossa laboratorio sijaitsee.

(8) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

Soveltamisala

Tätä päätöstä sovelletaan

a) CN-koodiin 1302 32 90 luokiteltavaan guarkumiin, joka on peräisin tai lähetetty Intiasta ja tarkoitettu eläinten tai ihmisten ravinnoksi,

b) vähintään 10 prosenttia guarkumia sisältäviin Intiasta peräisin oleviin tai sieltä lähetettyihin koostettuihin elintarvikkeisiin ja rehuihin.

2 artikla

Ehdot ensimmäistä markkinoille saattamista varten

1. Jäsenvaltioiden on kiellettävä 1 artiklassa tarkoitettujen tuotteiden saattaminen markkinoille ensimmäistä kertaa, ellei lähetyksen mukana seuraava alkuperäinen analyysiraportti, jonka on antanut sellainen laboratorio, joka on akkreditoitu standardin EN ISO/IEC 17025 mukaisesti elintarvikkeiden ja rehujen sisältämän PCP:n analysointia varten tai jonka osalta tarvittavat akkreditointimenettelyt ovat käynnissä ja jolla on käytössä riittävät laadunvalvontajärjestelmät (2), osoita, että tuote sisältää enintään 0,01 mg/kg pentakloorifenolia (PCP). Analyysin tulos on ilmoitettava käyttäen laajennettua mittausepävarmuutta.

2. Sen maan toimivaltaisen viranomaisen edustajan, jossa laboratorio sijaitsee, on hyväksyttävä analyysiraportti.

3. Ennen 1 artiklassa tarkoitettujen tuotteiden lähetysten fyysistä saapumista lähetyksestä vastaavan elintarvike- tai rehualan toimijan tai sen edustajan on annettava ennakkoilmoitus saapumisjäsenvaltion toimivaltaiselle viranomaiselle.

4. Jäsenvaltioiden toimivaltaisten viranomaisten tehtävänä on tarkastaa, että jokaisen ensimmäistä markkinoille saattamista varten esitettävän, 1 artiklassa tarkoitettujen tuotteiden lähetyksen mukana on 1 kohdassa tarkoitettu analyysiraportti. Jokainen 1 artiklassa tarkoitettujen tuotteiden lähetys on yksilöitävä koodilla, joka on sama kuin edellä mainitussa näytteenoton ja määrityksen tulokset sisältävässä analyysiraportissa oleva koodi. Jokainen lähetykseen kuuluva yksittäinen pussi tai muu pakkaus on merkittävä kyseisellä koodilla.

5. Jos 1 kohdassa tarkoitettua analyysiraporttia ei ole, yhteisöön sijoittautuneen rehu- tai elintarvikealan toimijan on tarkastutettava tuote sellaisessa laboratoriossa, joka on akkreditoitu standardin EN ISO/IEC 17025 mukaisesti elintarvikkeiden ja rehujen sisältämän PCP:n analysointia varten tai jonka osalta tarvittavat akkreditointimenettelyt ovat käynnissä ja jolla on käytössä riittävät laadunvalvontajärjestelmät, sen osoittamiseksi, että tuote sisältää enintään 0,01 mg/kg PCP:tä. Siihen saakka, kun laboratorion sijaintimaan toimivaltaisen viranomaisen edustajan hyväksymä analyysiraportti on saatavana, tuote pidetään virallisessa valvonnassa enintään 60 päivän ajan, minkä jälkeen toimivaltaisen viranomaisen on ryhdyttävä tuotteen osalta toimenpiteisiin, joista säädetään rehu- ja elintarvikelainsäädännön sekä eläinten terveyttä ja hyvinvointia koskevien sääntöjen mukaisuuden varmistamiseksi suoritetusta virallisesta valvonnasta annetun Euroopan parlamentin ja neuvoston asetuksen (EY) N:o 882/2004 (3) 19 artiklan 1 kohdan a alakohdassa.

6. Edellä 1 ja 5 kohdassa tarkoitetun testauksen analyysit on tehtävä edustaville näytteille, jotka on otettu lähetyksestä yhteisön näytteenottomenettelyistä kasvi- ja eläinperäisten tuotteiden torjunta-ainejäämien virallisessa tarkastuksessa ja direktiivin 79/700/ETY kumoamisesta 11 päivänä heinäkuuta 2002 annetun komission direktiivin 2002/63/EY (4) mukaisesti. Erotus ennen analyysiä on tehtävä happamoidulla liuottimella. Analyysi on tehtävä QuEChERS-menetelmän modifioidulla versiolla, joka vahvistetaan torjunta-ainejäämiä käsittelevien yhteisön vertailulaboratorioiden verkkosivulla (5), taikka jollakin yhtä luotettavalla menetelmällä.

3 artikla

Näytteenotto ja analyysi

1. Jäsenvaltioiden on ryhdyttävä tarvittaviin toimenpiteisiin, mukaan luettuna 1 artiklassa tarkoitettujen tuotteiden pistokokeet ja analysointi 5 prosentin näytteenottotiheydellä 1 artiklassa tarkoitettujen tuotteiden lähetyksistä, kun tuotteet esitetään ensimmäistä markkinoille saattamista varten, sen todentamiseksi, että tuotteiden PCP-pitoisuus on enintään 0,01 mg/kg.

Jäsenvaltioiden on ilmoitettava komissiolle elintarvikkeita ja rehuja koskevan nopean hälytysjärjestelmän välityksellä kaikista lähetyseristä, joiden on todettu sisältävän enemmän kuin 0,01 mg/kg PCP:tä, kun otetaan huomioon mittausepävarmuus.

Jäsenvaltioiden on toimitettava komissiolle joka kolmas kuukausi raportti 1 kohdassa tarkoitettujen tuotteiden lähetyksille tehtyjen virallisten tarkastusten kaikista määritystuloksista. Raportti on toimitettava kutakin vuosineljännestä seuraavan kuukauden aikana (huhtikuu, heinäkuu, lokakuu ja tammikuu).

2. Virallisen näytteenoton ja analyysin läpikäyvät lähetyserät voidaan pidättää enintään 15 työpäivän ajaksi ennen niiden laskemista markkinoille.

4 artikla

Lähetyksen jakaminen osiin

Mikäli lähetyserä on jaettu osiin, kunkin lähetyserän osan mukana on oltava oikeaksi todistettu jäljennös 2 artiklan 1 ja 5 kohdassa tarkoitetusta analyysiraportista tukkukauppavaiheeseen asti ja se mukaan luettuna. Analyysiraportin oikeaksi todistettuja jäljennöksiä voi toimittaa myös toimivaltainen viranomainen vapaaseen liikkeeseen luovuttamisen yhteydessä, jos rehu- tai elintarvikealan toimija ilmoittaa aikovansa jakaa lähetyksen osiin.

5 artikla

Säännösten vastaisten lähetysten käsittely

Sellaisten 1 artiklassa tarkoitettujen tuotteiden lähetyksiä, joiden on havaittu sisältävän yli 0,01 mg/kg PCP:tä, kun otetaan huomioon mittausepävarmuus, on käsiteltävä asetuksen (EY) N:o 882/2004 19 artiklan 1 kohdan a alakohdan säännösten mukaisesti.

6 artikla

Kustannusten korvaaminen

Asianomaisten rehu- tai elintarvikealan toimijoiden on asetuksen (EY) N:o 882/2004 22 artiklan ja liitteen VI mukaisesti vastattava kaikista kustannuksista, jotka aiheutuvat näytteenotosta, analyysista, varastoinnista tai säännöstenvastaisuudesta aiheutuvista toimenpiteistä.

7 artikla

Siirtymätoimenpiteet

Edellä olevasta 2 artiklan 1 ja 5 kohdasta poiketen jäsenvaltioiden on hyväksyttävä 1 artiklassa tarkoitettujen tuotteiden lähetykset ilman kyseisessä artiklassa tarkoitettua analyysiraporttia, kun on kyse ennen tämän päätöksen soveltamispäivää alkuperämaasta tai lähetysmaasta lähteneistä eristä.

8 artikla

Toimenpiteiden uudelleentarkastelu

Tätä päätöstä on tarkasteltava uudestaan viimeistään vuoden kuluttua soveltamispäivästä.

9 artikla

Soveltamispäivä

Tätä päätöstä sovelletaan 5 päivänä toukokuuta 2008.

10 artikla

Osoitus

Tämä päätös on osoitettu kaikille jäsenvaltioille.

Tehty Brysselissä 29 päivänä huhtikuuta 2008. Komission puolesta Androulla VASSILIOU Komission jäsen

(1) EYVL L 31, 1.2.2002, s. 1. Asetus sellaisena kuin se on viimeksi muutettuna komission asetuksella (EY) N:o 202/2008 (EUVL L 60, 5.3.2008, s. 17).

(2) Elintarvike- ja eläinlääkintätoimiston havaintojen mukaan ainoa laboratorio Intiassa, joka täyttää tämän vaatimuksen, on Vimta Labs, Hyderabad, Andhra Pradesh.

(3) EUVL L 165, 30.4.2004, oikaisu EUVL L 191, 28.5.2004, s. 1. Asetus sellaisena kuin se on viimeksi muutettuna neuvoston asetukselle (EY) N:o 301/2008 (EUVL L 97, 9.4.2008, s. 85).

(4) EYVL L 187, 16.7.2002, s. 30.

(5) http://www.crl-pesticides.eu/library/docs/srm/QuechersForGuarGum.pdf